สำรวจที่ราชพัสดุตั้งปั๊มเอ็นจีวี
กรมธนารักษ์ นำร่องปรับทิศทางการบริหารที่ราชพัสดุที่จังหวัด เตรียมพื้นที่ตั้งสถานีบริการก๊าซธรรมชาติ (เอ็นจีวี)
22 ก.พ. 2556

กรมธนารักษ์ นำร่องปรับทิศทางการบริหารที่ราชพัสดุที่จังหวัด เตรียมพื้นที่ตั้งสถานีบริการก๊าซธรรมชาติ (เอ็นจีวี)
นายนริศ  ชัยสูตร  อธิบดีกรมธนารักษ์ กล่าวว่า กรมธนารักษ์มีการประชุมคณะกรรมการพิจารณาวางแผน การใช้ที่ราชพัสดุ เพื่อพิจารณาแนวทางการบริหารที่ราชพัสดุทั่วประเทศให้ตรงตามศักยภาพของที่ดิน และนโยบายการบริหารประเทศของรัฐบาล โดยเริ่มจากการพิจารณาผังการใช้ประโยชน์ที่ราชพัสดุแปลง อ.ลป.1 และ อ.ลป.2  (บางส่วน)  ตำบลศาลา  อำเภอเกาะคา จังหวัดลำปาง โดยเฉพาะในส่วนโซนพาณิชยกรรม ซึ่งเดิมเป็นกลุ่มอาคารร้านค้าและร้านขายของที่ระลึก ปั๊มน้ำมัน และพื้นที่สำหรับศูนย์แสดงสินค้าเซรามิก พื้นที่ทั้งหมด 166 ไร่เศษ แต่สภาวะการณ์เศรษฐกิจในท้องถิ่นยังไม่พร้อมที่จะพัฒนา ประกอบกับมีความต้องการใช้พื้นที่ด้านสาธารณสุขอย่างมาก
คณะกรรมการฯจึงมีมติให้ปรับผังในพื้นที่ดังกล่าวบางส่วน โดยให้สำนักงานปลัดกระทรวงสาธารณสุข ใช้เพื่อรองรับการขยายโรงพยาบาลเกาะคา เนื้อที่ประมาณ 24 – 3- 27 ไร่ , กรมการแพทย์ใช้เพื่อก่อตั้งศูนย์สิรินธรเพื่อฟื้นฟูสมรรถภาพคนพิการทางการแพทย์ในส่วนภูมิภาคเนื้อที่ประมาณ 26 - 0 - 14 ไร่ , สำนักงานเทศบาลตำบลเกาะคาใช้เป็นที่ประดิษฐานพระบรมราชานุสาวรีย์สมเด็จพระนเรศวรมหาราชพร้อมปรับปรุงภูมิทัศน์ เนื้อที่ประมาณ 5 - 1 - 09  ไร่ และในส่วนที่เหลือได้มีการพิจารณาจัดเตรียมพื้นที่สำหรับจัดตั้งปั๊มน้ำมันและสถานีบริการก๊าซธรรมชาติ (เอ็นจีวี) ตามโครงการโลจิสติกส์ของจังหวัดลำปาง เนื้อที่ประมาณ 40 ไร่เศษ เพื่อรองรับการขยายตัวทางประชาคมเศรษฐกิจอาเซียนของจังหวัดลำปาง และเป็นไปตามนโยบายของรัฐบาลที่ให้มีการเปิดสถานีบริการเอ็นจีวีทั่วประเทศ
นายนริศ กล่าวย้ำว่า ได้มอบนโยบายให้มีการวางแผนการใช้ที่ราชพัสดุในเชิงรุก มองไปข้างหน้าระยะยาว แต่สำหรับการจัดเตรียมพื้นที่ในการจัดตั้งสถานีบริการก๊าซธรรมชาติ (เอ็นจีวี) เพื่อแก้ไขปัญหาการขาดแคลนพลังงานในอนาคตนั้น ได้มีการสำรวจพื้นที่ไว้แล้วทั่วประเทศในจังหวัดต่างๆ ซึ่งขณะนี้ได้มีการประสานงานอย่างใกล้ชิดกับ บมจ.ปตท. เพื่อจัดตั้งสถานีบริการในระยะเวลาอันใกล้นี้